Jucătoarea română de tenis Simona Halep va rata meciul pe care echipa României îl va susţine în aprilie cu Ucraina, în competiţia Billie Jean King Cup.
"Din motive medicale, Simona Halep nu va putea fi prezentă alături de echipa României la confruntarea din Billie Jean King Cup împotriva echipei Ucrainei", a anunţat Federaţia Română de Tenis, sâmbătă, pe pagina sa de Facebook.
Neparticiparea Simonei Halep la acest meci este sinonimă şi cu ratarea participării la Jocurile Olimpice de la Paris.
Căpitanul nejucător Horia Tecău le-a convocat pentru acest meci pe Ana Bogdan (66 WTA), Jaqueline Cristian (82 WTA), Anca Todoni (226 WTA), Mara Gae (1.053 WTA). Tecău nu a anunţat deocamdată o înlocuitoare pentru Halep.
Meciul cu Ucraina, din calificările BJK Cup, va avea loc pe 12 şi 13 aprilie, la Racquet Park Drive din Amelia Island, Fernandina Beach (Florida/SUA).
Căpitanul echipei Ucrainei, Mihail Filima, le-a nominalizat pe Elina Svitolina (17 WTA), Lesia Ţurenko (40 WTA), Iulia Starodubţeva (137 WTA), Liudmila Kicenok (18 WTA la dublu), Nadia Kicenok (54 WTA la dublu).
România şi Ucraina s-au întâlnit de patru ori până acum, iar tricolorele conduc cu 3-1.
În 1997, România s-a impus cu 3-0, la Bari (Italia), în Grupa B a zonei Europa/Africa. În 1999, România câştiga cu 2-0, în Spania (Murcia), în play-off-ul zonei Europa/Africa. Singura victorie a Ucrainei datează din 2003, când învingea cu 2-1, la Estoril (Portugalia), în Grupa C a zonei Europa/Africa. Ultimul duel a avut loc în 2014, la Budapesta, România câştigând cu 2-0, în barajul de promovare al zonei Europa/Africa.
În noiembrie, România a învins Serbia cu 4-0, la Kraljevo, în baraj pentru menţinerea în Grupa Mondială a competiţiei, în timp ce Ucraina a trecut de Lituania cu 3-1, la Vilnius.